ส่วนที่ 1

ข้อมูลสรุป (Executive Summary)

ข้อมูลเกี่ยวกับบริษัทและบริษัทย่อย

บริษัท ควอลิตี้ เฮ้าส์ จำกัด (มหาชน) ก่อตั้งในปี 2526 เพื่อประกอบธุรกิจพัฒนาอสังหาริมทรัพย์
โดยในระยะแรกบริษัทรับจ้างสร้างบ้านบนที่ดินของลูกค้าและพัฒนาอาคารสูงเพื่อเช่า
บริษัทเข้าจดทะเบียนในตลาดหลักทรัพย์ฯ ในปี 2534

ในปี 2540 บริษัทประสบกับปัญหาในการดำเนินธุรกิจในช่วงวิกฤตการณ์การเงิน
และบริษัทได้ดำเนินการปรับโครงสร้างหนี้โดยได้ลงนามในสัญญาปรับโครงสร้างหนี้ระหว่างปี 2542
– 2543 นอกจากนี้ บริษัทมีการเพิ่มทุนในปี 2544 จำนวน 812 ล้านบาท โดยมีGovernment of
Singapore Investment Corporation Pte. Ltd. (GIC)
เข้ามาถือหุ้นบริษัทในสัดส่วนร้อยละ 20 หลังจากการเพิ่มทุนดังกล่าว
บริษัทยังได้รับเงินเพิ่มทุนจำนวน 1,474 ล้านบาทจากการแปลงใบสำคัญแสดงสิทธิครั้งที่ 2
(QH-W2) ในปี 2546 และจากใบสำคัญแสดงสิทธิครั้งที่ 3
(QH-W3)และ4(QH-W4)ที่มีการแปลงสภาพอย่างต่อเนื่อง โดยผู้ถือหุ้นรายใหญ่ของบริษัท ณ วันที่ 21
มกราคม 2548 ได้แก่ บริษัท แลนด์ แอนด์ เฮ้าส์ จำกัด (มหาชน) (ร้อยละ 21.84)
กลุ่มนายอนันต์ อัศวโภคิน (ร้อยละ 7.35) GIC (ร้อยละ 14.36) และกองทุนเปิดไทยทวีทุน
(ร้อยละ 10.43)

ในปี 2544 บริษัทได้นำกลยุทธ์บ้านสร้างเสร็จก่อนขายมาใช้ร่วมกับการนำเสนอบ้าน 5 คุณภาพ
ซึ่งได้รับการตอบรับจากกลุ่มลูกค้าเป้าหมายเป็นอย่างดี
ส่งผลให้ยอดรายได้จากการขายบ้านพร้อมที่ดินโตขึ้นอย่างต่อเนื่อง
แต่อย่างไรก็ตามบริษัทมีนโยบายในการดำเนินธุรกิจขายอสังหาริมทรัพย์
ธุรกิจอาคารที่พักอาศัยให้เช่า และธุรกิจอาคารสำนักงานให้เช่าทั้งสามธุรกิจควบคู่กันไป
เพื่อรักษาสัดส่วนรายได้ของบริษัทให้มีเสถียรภาพและเหมาะสมตามภาวะเศรษฐกิจของประเทศไทยและเศรษฐกิจโลก
โดยในปี 2547
บริษัทมียอดรายได้จากธุรกิจบ้านพร้อมที่ดินและรายได้จากการขายหน่วยในอาคารชุดพักอาศัยคิดเป็นสัดส่วนร้อยละ
87.0 รายได้จากอาคารที่พักอาศัยให้เช่าคิดเป็นสัดส่วนร้อยละ 9.5
และรายได้จากอาคารสำนักงานให้เช่าคิดเป็นสัดส่วนร้อยละ 3.5
โดยเปรียบเทียบกับยอดรายได้รวมจากทั้งสามธุรกิจของบริษัท

การดำเนินธุรกิจของบริษัท บริษัทย่อย และบริษัทร่วม จำแนกได้ดังนี้

1. ธุรกิจจัดสรรบ้านและที่ดินเพื่อขาย ดำเนินการโดยบริษัท

2. ธุรกิจอาคารชุดพักอาศัยเพื่อขาย ดำเนินการโดยบริษัท

  3. ธุรกิจอาคารที่อยู่อาศัยให้เช่า (Serviced Apartment) ดำเนินการโดยบริษัท
  และบริษัทย่อย คือ บริษัท เซ็นเตอร์พอยท์ แมเนจเม้นท์ จำกัด

  4. ธุรกิจอาคารสำนักงานให้เช่า ดำเนินการโดยบริษัท นอกจากนี้บริษัท คิว.เอช.
  อินเตอร์เนชั่นแนล (บีวีไอ) จำกัด ซึ่งเป็นบริษัทย่อย ได้ลงทุนในบริษัท ฮาเบอร์ วิว จำกัด
  ซึ่งประกอบธุรกิจโรงแรมและอาคารสำนักงานให้เช่าในเมืองท่าไฮฟง ประเทศเวียดนาม
  โดยถือหุ้นอยู่ในบริษัทดังกล่าวสัดส่วนร้อยละ 14.15

5.  ธุรกิจรับบริหารอาคารสำนักงานและอาคารที่พักอาศัยให้เช่า
    บริษัทรับบริหารอาคารสำนักงานเวฟเพลส (Wave Place)
    ซึ่งเป็นโครงการของกองทุนรวมอสังหาริมทรัพย์ แลนด์ แอนด์ เฮ้าส์
    นอกจากนี้ได้จัดตั้งบริษัทย่อยขึ้น 2 บริษัทคือ บริษัท เซ็นเตอร์พอยท์ แมเนจเม้นท์ จำกัด
    (บริษัทถือหุ้นร้อยละ 100) เพื่อดำเนินธุรกิจอาคารที่พักอาศัยให้เช่า (Serviced
    Apartment) และรับบริหารอาคารที่อยู่อาศัยให้เช่า
    โดยปัจจุบันบริษัทย่อยดังกล่าวได้เช่าอาคารพักอาศัยเซ็นเตอร์พอยท์ วิทยุ มาดำเนินการ
    และบริหารอาคารพักอาศัยให้เช่า คือ อาคาร L&H Phromphong (เดิมชื่ออาคาร U&I
    Tower) ภายใต้ชื่อชื่อ “ Centre Point Resident” และโครงการRiver Heaven
    ซึ่งทั้งสามโครงการเป็นโครงการของกองทุนรวมอสังหาริมทรัพย์และสิทธิเรียกร้อง แลนด์
    แอนด์ เฮ้าส์ I I ส่วนบริษัท คิว.เอช. แมเนจเม้นท์ จำกัด (บริษัทถือหุ้นร้อยละ 17
    และถือผ่านบริษัทย่อยคือ บริษัท เซ็นเตอร์พอยท์ แมเนจเม้นท์ จำกัด ถือในสัดส่วนร้อยละ 83)
    ดำเนินธุรกิจรับบริหารงานสาธารณูปโภคส่วนกลางให้ธุรกิจจัดสรรบ้านและที่ดินเพื่อขายของบริษัทตามลำดับ

6.  ธุรกิจร่วมลงทุนในบริษัทอื่น ได้แก่ ร่วมลงทุนในบริษัท โฮมโปรดักส์ เซ็นเตอร์ จำกัด
    (มหาชน) (ณ วันที่ 31 ธันวาคม 2547 บริษัทถือหุ้นสัดส่วนร้อยละ 21.26)
    ซึ่งดำเนินธุรกิจจำหน่ายวัสดุก่อสร้างและอุปกรณ์ตกแต่งบ้าน และร่วมลงทุนในบริษัท
    ควอลิตี้คอนสตรัคชั่น โปรดักส์ จำกัด (มหาชน) (ณ วันที่ 31 ธันวาคม
    2547บริษัทและบริษัทย่อยถือหุ้นรวมกันสัดส่วนร้อยละ 25.78)
    ซึ่งดำเนินธุรกิจผลิตและจำหน่ายวัสดุคอนกรีตมวลเบา

ณ วันที่ 31 ธันวาคม 2547 บริษัทและบริษัทย่อยมีสินทรัพย์รวม 16,097.0 ล้านบาท หนี้สินรวม
9,665.5 ล้านบาท ส่วนของผู้ถือหุ้นรวม 6,431.5 ล้านบาท โดยมีทุนชำระแล้ว 6,113.2
ล้านบาท มีรายได้จากการขายบ้านและที่ดินและห้องชุดพักอาศัย 6,097.9 ล้านบาท
รายได้จากอาคารที่อยู่อาศัยให้เช่าจำนวน 662.1 ล้านบาท
และรายได้จากอาคารสำนักงานให้เช่าจำนวน 242.8 ล้านบาท โดยมีรายได้ทุกประเภทรวม
7,191.7 ล้านบาท และมีกำไรสุทธิ 964.7 ล้านบาท

ที่ประชุมสามัญผู้ถือหุ้นประจำปี ครั้งที่ 1/2546 เมื่อวันที่ 9 เมษายน 2546
มีมติอนุมัติให้บริษัทออกและเสนอขายหุ้นกู้ภายในวงเงินไม่เกิน 3,000 ล้านบาท
โดยมอบหมายให้คณะกรรมการบริษัท
และ/หรือบุคคลที่คณะกรรมการบริษัทมอบหมายกำหนดรายละเอียดในการออกหุ้นกู้ ทั้งนี้
บริษัทออกหุ้นกู้ชนิดระบุชื่อผู้ถือประเภทไม่ด้อยสิทธิ ไม่มีหลักประกัน
และมีผู้แทนผู้ถือหุ้นกู้แก่ผู้ลงทุนทั่วไปและผู้ลงทุนประเภทสถาบัน ครั้งที่ 1/2547 จำนวน 3 ชุด
ตามมติที่ประชุมผู้ถือหุ้นดังกล่าวในเดือนเมษายน 2547 จำนวนเงินรวม 2,000 ล้านบาท และ
เมื่อเดือนธันวาคม 2547 บริษัทฯได้เสนอขายหุ้นกู้ชนิดระบุชื่อผู้ถือประเภทไม่ด้อยสิทธิ
ไม่มีหลักประกัน และมีผู้แทนผู้ถือหุ้นกู้แก่ผู้ลงทุนทั่วไปและผู้ลงทุนประเภทสถาบันเพิ่มอีก จำนวน 1 ชุด
จำนวนเงินรวม 1,000 ล้านบาท
โดยบริษัทได้นำเงินจากการเสนอขายหุ้นกู้ไปใช้ชำระคืนเงินกู้ยืมจากสถาบันการเงินและใช้เป็นเงินทุนหมุนเวียนในการดำเนินธุรกิจ